Färsaaret

Färsaaret (fääriksi Føroyar, tanskaksi Færøerne) on Tanskalle kuuluva saariryhmä Pohjois-Atlantilla. Emämaa Tanska myönsi sille autonomian vuonna 1948. Itsehallinto antaa Färsaarille oikeuden säätää lailla omista sisäisistä asioistaan ja päättää maakunnan tulo- ja menoarviosta. 33-jäsenisen parlamentin lisäksi Färsaarilla on kaksi edustajaa Tanskan valtiopäivillä.

Färsaarilla on noin 50 000 asukasta. Noin 98 prosenttia väestöstä on Tanskan, Färsaarten tai Grönlannin kansalaisia. Suurimmat ulkomaalaisryhmät saarilla ovat islantilaiset, norjalaiset ja puolalaiset.

Saaret
Färsaaret sijaitsevat pohjoisella Atlantilla Islannin (450 km), Norjan (670 km) ja Skotlannin (580 km) välissä. Färsaaret koostuvat 18 saaresta, joista 17 on asuttuja. Saarten yhteispinta-ala on 1 400 km2 ja niillä on rantaviivaa 1 120 kilo(?)metriä. Saaret ovat aikoinaan syntyneet tulivuorenpurkauksen seurauksena, mutta alueella ei ole enää aktiivisia tulivuoria. Tuliperäisyydestä muistuttavat enää jylhät basalttiset kalliot sekä kaksi vesiputousta, joiden veden lämpötila on noin 20 astetta.

Kaupungit

 * Tórshavn
 * Klaksvík
 * Gjógv

Muut kohteet

 * Mykines
 * Vestmannan lintukalliot

Ymmärrä
Färsaaret ei kuulu Euroopan unioniin eikä se ole allekirjoittanut Schengenin vapaan liikkuvuuden sopimusta. Siitä huolimatta Färsaarten ja Schengen-maiden välillä ei ole rajatarkastuksia. Pohjoismaiden kansalaiset eivät tarvitse passia matkustaessaan Färsaarille, mutta henkilöllisyys on pystyttävä todistamaan tarvittaessa.

Färsaarten merkittävin elinkeino on kalastus. Kalastus ja kalanjalostusteollisuus muodostaa yli 90 prosenttia saarten vientitulosta. Färsaarten tärkeimpiä kauppakumppaneita ovat Tanska, Iso-Britannia ja Norja. Maa ajatui 1990-luvun alussa syvään talousahdinkoon, mutta sittemmin Färsaarten talous on kasvanut vakaasti. Viime vuosina sen työttömyysaste on ollut yksi Euroopan pienimmistä.

Färsaarilla on noin 80 000 lammasta. Lammastilojen pinta-alaa ei mitata aareissa tai hehtaareissa vaan sillä kuinka monta lammasta tilalle mahtuu syömään ruohoa. Lampaanvillaa joudutaan jopa polttamaan, sillä tuotetun villan määrä ylittää moninkertaisesti muun muassa EU:n tuontirajoitusten salliman määrän.

Lentokoneella
Färsaarten ainoa lentoasema Vága floghavn sijaitsee Vágarin saarella noin 45 minuutin ajomatkan päässä pääkaupunki Tórshavnista. Lentokenttä oli brittiarmeijan tukikohtana toisen maailmansodan aikaan. Taksimatka lentokentältä Tórshavniin vuonna 2010 maksaa 175 DKK (~25 euroa). Lentoasemalta on bussiyhteys pääkaupunkiin sekä pohjoisemmille saarille.

Färsaarten kansallinen lentoyhtiö Atlantic Airways lentää päivittäin Kööpenhaminaan, Billundiin sekä Reykjavikiin. Lisäksi se lentää Lontoon Stanstedille ja Stavangeriin Norjaan.Suomesta ei ole suoraa lentoyhteyttä Färsaarille vaan matkailijan tulee vaihtaa konetta esimerkiksi Kööpenhaminassa tai Lontoossa. Lentoliput Helsingistä maksaa halvimmillaan noin 600 euroa.

Laivalla
Smyril Line liikennöi Tórshavniin Tanskan Hanstholmista sekä Islannin Seyðisfjørðurista. Yhtiöllä on aikaisemmin ollut yhteydet myös Skotlannista sekä Bergenistä, mutta nämä lakkautettiin toistaseksi taantuman vuoksi vuonna 2009.

Puhu
Färsaarilla puhutaan fääriä ja tanskaa. Fääri on ensimmäinen virallinen kieli ja tanskaa opetetaan kouluissa toisena virallisena kielenä. Fääri kuuluu germaaniseen kieliperheeseen ja on yksi vähiten puhutuista kieliperheen kielistä. Kieli on läheistä sukua islannin kielelle ja muinaisnorjalle. Färsaarten ulkopuolella fääriä äidinkielenään puhuu noin 12 000 ihmistä.

Färsaarilla matkaileva tulee hyvin toimeen englannin kielellä, jota puhutaan saarilla laajasti. Paikalliset ymmärtävät myös jonkin verran ruotsia sekä pohjoismaisten kielten sekoitusta, "skandinaaviskaa".

Osta
Tyypillisiä tuliaisia Färsaarilta ovat erilaiset lampaanvillaiset tuotteet, täytetyt linnut, keramiikka, korut sekä postimerkit, joita pidetään yksinä maailman laadukkaimmista.

Hintataso
Hintataso Färsaarilla on hieman Suomea korkeampi, mutta ei kuitenkaan merkittävästi. Suurin osa elintarvikkeista ja muista hyödykkeistä tuodaan muualta, joten kuljetuskustannukset ovat omiaan nostamaan hintoja.

Färsaarilla käytettävä rahayksikkö on färsaarten kruunu (fääriksi føroysk króna, tanskaksi færøsk krone) ja se jakaantuu sataan äyriin (oyra). Färsaarten kruunu on sidoksissa Tanskan kruunuun eikä sillä ole omaa valuuttakoodia. Färsaarilla on omat setelinsä eivätkä tanskalaiset setelit ole laillisia maksuvälineitä Färsaarilla. Kolikot ovat kuitenkin samoja kuin Tanskassa. Matkailijan on hyvä huomata, että Färsaarten setelit eivät ole tunnettuja Tanskan ulkopuolella, joten ne kannattaa vaihtaa muuhun valuuttaan viimeistään lentokentällä.

Suurimmissa taajamissa on pankkiautomaatteja, joista voi nostaa rahaa Visa-, Mastercard-, Eurocard- sekä Dankort-korteilla. Hotel Hafnian vastaanotossa on mahdollista nostaa käteistä myös American Express-kortilla.

Syö
Färsaarelaista lampaan lihaa ei suolata, paahdeta tai muuten käsitellä. Lampaan lihan kuivataan perinteisesti raikkaassa meri-ilmassa.

Palvelu kuuluu hintaa eikä juomarahaa ole tapana antaa.

Juo
Alkoholin myynti oli äärimmäisen rajoitettua vuoteen 1992 asti ja on edelleen tarkoin säänneltyä. Mietoja oluita myydään ruokakaupoissa sekä lisensoimattomista kahviloista ja ravintoloista. Vahvoja oluita, viiniä sekä viinoja myydään ainoastaan Färsaarten hallinnon alaisissa alkoholiliikkeissä, joita saarilla on yhteensä 6, sekä anniskeluoikedellisissa ravintoloissa, baareissa sekä yökerhoissa. Alkoholin ostamiseen vaaditaan 18 vuoden ikä.

Baarit & pubit
Tórshavn on ainoa paikka, jossa sijaitsee muutama baari.

Yökerhot
Yökerhot ovat nuorten suosimia illanviettopaikkoja. Yökerhojen ikäraja on 18.

Kunnioita

 * Älä erehdy sanomaan, että olet Tanskassa matkustaessasi Färsaarilla. Färsaarelaiset eivät miellä itseään tanskalaisiksi ja ovat tarkkoja identiteetistään.
 * Vältä keskustelua valaanpyynnistä, etenkin jos olet sitä vastaan. Färsaarelaiset ovat ylpeitä kulttuuristaan ja valaanpyynti on merkittävä osa sitä. Tämän vuoksi valaanpyynnin jyrkkä tuomitseminen ja kritisoiminen ei ole suositeltavaa.
 * Färsaarelaiset ovat tunnettuja vieraanvaraisuudestaan, mutta matkailijalta odotetaan kuitenkin kohteliasta ja kunnioittavaa käytöstä.
 * Muista kunnioittaa Tinganesissa asuvien yksityisyyttä tutkiessassi Tórhavnin vanhaa kaupunkia. Älä siis tiiraile sisään ikkunoista tai muuten häiritse asukkaita epäasiattomalla käytökselläsi. Kyseessä on färsaarelaisille tavallinen asuinalue eikä matkailunähtävyys.

Ota yhteyttä

 * GSM-puhelimet toimivat Färsaarilla.

Färöer Faroe Islands Ferooj Feroe Îles Féroé Isole Faroe フェロー諸島 Faeröer Wyspy Owcze Färöarna wts:Category:Faroe Islands

Färsaaret